Jorunn Ringstad (Senterpartiet), 2003-06-11:
Lova om elektronisk kommunikasjon som skal avløyse gjeldande telelov og lov om standardar ved overføring av fjernsynssignal, og som omfattar alle former for elektroniske signal, er ei svært omfattande sak og ei sak med svært mange detaljar. Denne lova skal regulere eit område der utviklinga skjer svært raskt. Utfordringane er å lage eit regelverk som kan handtere den raske teknologiske og marknadsmessige utviklinga som skjer i telesektoren, samtidig som regelverket skal vere ein styringsreiskap for nye tilbod og verksemder. Endringane på dette området går i retning av ei samansmelting av ein integrert informasjons- og kommunikasjonsteknologisektor. Det blir mindre klare skilje mellom IT-, kringkastings- og teletenester. Effektive kommunikasjonstenester av høg kvalitet vil vere ein viktig innsatsfaktor for næringslivet i alle delar av landet. Gode elektroniske kommunikasjonstenester vil altså vere av stor verdi for næringslivet, men òg for offentleg forvaltning og for hushalda. Eg er glad for at ein samla komite meiner at formålet med den nye lova er å sikre brukarane i heile landet gode, rimelege og framtidsretta elektroniske kommunikasjonstenester. Ein samla komite understrekar òg at det er viktig å syte for at brukarane i heile landet blir sikra gode, rimelege og framtidsretta elektroniske tenester. Komiteen meiner dette er ein føresetnad for busetjing, næringsliv og offentleg velferd i framtida. Eg er òg glad for at ein samla komite meiner det framleis vil vere behov for kontroll med sluttbrukarprisen, slik at prisane i heile landet er mest mogleg like. Senterpartiet meiner det er viktig å vidareføre dagens leveringspliktige tenester og samfunnspålagde oppgåver. Sidan Telenor ikkje lenger skal ha dei spesielle samfunnspålagde oppgåvene i konsesjonen, må dette sikrast gjennom avtale eller pålegg. Vi meiner òg at dersom dei private aktørane skal stå for dette, bør det utløyse kostnadsrefusjon for dei meirkostnadene som følgjer av å ivareta desse oppgåvene. I Senterpartiet har vi merka oss at etter USO-direktivet er det ikkje mogleg å leggje breibandstenester inn under leveringsplikta. Vi meiner det må finnast løysingar som sikrar levering av breibandstenester i heile landet, også der det er kommersielt ulønsamt. I dag er det stor skilnad på breibandsdekninga både til offentlege bygg, verksemder og privatmarknaden. Senterpartiet meiner det trengst ei offensiv satsing frå staten dersom heile landet skal få tilgang til breiband i nær framtid. Senterpartiet er med i fleirtalet som meiner at dagens situasjon med departementet som endeleg klageinstans skal oppretthaldast. Vi meiner det bør innførast ei to-instans klageordning som vil innebere at Statens teleforvaltningsråd blir lagt ned. Ein må vidare leggje vekt på at tidsfaktoren i klagehandsaminga ikkje fører til at ein svekkjer klagaren sine interesser. Senterpartiet har vurdert om det er rett å setje eit fast tidspunkt for når ei klagesak skal vere avslutta. Vi har konkludert med at departementet bør utarbeide rettleiande sakshandsamingsfristar for ulike klageinstansar for å oppnå reduksjon av sakshandsamingstidene. Vi står difor saman med fleirtalet og ynskjer at vi skal få slike rettleiande tidsfristar. Senterpartiet har ein eigen merknad om konsultasjonsordninga med EU/EFTA som inneber at forvaltingsmynde blir overført frå nasjonale styresmakter til EU-kommisjonen/EFTA sitt overvakingsorgan. Vi meiner at regelverket må utformast slik at minst mogleg mynde blir overført frå nasjonale styresmakter til EU/EFTA. Det må vere høve til å ta nasjonale omsyn, og å ha ordningar som sikrar likeverdige tenestetilbod over heile landet. Då Stortinget handsama St.meld. nr. 32 for 2001-2002 og St.meld. nr. 18 for 2002-2003, om situasjonen på den norske mobilmarknaden, for kort tid sidan, gav Senterpartiet klart uttrykk for at vi ikkje går inn for pålegg om tilgang for virtuelle operatørar. Vi stør heller ikkje pålegg om tilgang for vidareseljarar og tenestetilbydarar. Vi meiner at tilgangen til nettet bør vere basert på frivillige avtalar mellom partane. Når det gjeld nasjonal roaming, er vi positive til å opne for dette, men vi ynskjer ikkje å kome med pålegg om nasjonal roaming for aktørar med sterk marknadsstilling. Derimot bad vi under handsaminga av mobilmeldinga om at Regjeringa så snart som mogleg måtte utarbeide eit opplegg for å opne for nasjonal roaming. Vi står framleis fast på dei standpunkta vi gav uttrykk for under handsaminga av mobilmeldinga, og vi vil difor i lov om elektronisk kommunikasjon røyste mot paragrafar og ledd i denne lova som slår fast pålegg på område som Senterpartiet er imot. Eg viser til innstillinga der vi under ulike paragrafar har merknader som signaliserer kva vi vil røyste imot.